amanoisuno/poetBack huggingface dataset:
次韵秋日五首  其三 姜特立 
振衣雲岫一襟風，送目霜天萬里鴻。好賦遠遊揮八極，知公胸次小區中。
次韵秋日五首  其四 姜特立 
木落山寒境更幽，世間萬事入搔頭。何人爲廣秋聲賦，我欲歸田蚤晚休。
次韵秋日五首  其五 姜特立 
不須樂府說無愁，不用尊前著杜秋。已把宦情同嚼蠟，更將世事等藏鈎。
次人韻思弟 姜特立 
二陸雙飛共一班，士龍何事別長安。故園花鳥應無恙，勝日樽罍且自寬。春草夢回詩思好，暮荆風急客衣寒。苕溪一水蒼茫外，無限相思入倚欄。
喜陸少監入京 姜特立 
昔人思李杜，長恨不相隨。遥寄有劉白，同吟惟陸皮。物睽終必合，句妙却難追。試問長安陌，何如灞岸時。
范大參入覲頗愛鄙作以詩謝之 姜特立 
問句石湖老，如將月指標。枯中說滋潤，高處戒虛憍。頗許唐音近，寧論漢道遥。正聲今在耳，萬樂聽簫韶。
特立夜直讀荆公客至當飲酒篇感而有賦 姜特立 
客至當飲酒，客去合如何。人生無根蔕，何必客經過。有客固當飲，無客飲自歌。有客與無客，頹然同一科。昔人秉燭游，正爾畏蹉跎。粵余生多艱，一官劇奔波。讀書四十年，鐵硯空研磨。糲食豈有肉，菜羹或無鹺。一衣遞單夾，摺製屢舛訛。六十始小遇，鬢毛已雙皤。屈指從心年，光陰苦無多。酒雖非所嗜，不飲意不佳。一醆助朝氣，三杯養天和。放浪風月夕，留連四時花。以此畢吾生，無愧亦無嗟。尋思百歲後，有酒如傾河。一滴不入唇，誰見此顔酡。作詩廣前賢，聞者且勿呵。
戊申除夕 姜特立 
禁宿遇除夕，孤懷還自憐。浮生俱畏老，造物暗凋年。性斧何勞伐，心灰自不然。好將閒日月，送老白鷗邊。
友人招飲適雲氣大作雨意甚凉 姜特立 
永日南薰入舜琴，故人邀我共披襟。歌姬可是能留客，故遏行雲作午陰。
出西湖至天竺 姜特立  西湖
寶叔山前翠打圍，湧金門外水漣漪。出關便有漁謳起，底事公卿都不知。
跳珠軒 姜特立 
激溜跳珠盡日間，却疑造物不曾閒。何如收取連雲筧，水自水流山自山。
戲張時可 姜特立 
南湖堂上著彭宣，結得襄王夢裏緣。試問傍人鷗與鷺，何如隨步小嬋娟。
和陸郎中送出關  其一 姜特立 
得失乘除誰使然，茲行猶作赤城仙。支風給雨元無禁，借竹判花不費錢。
和陸郎中送出關  其二 姜特立 
黄塵烏帽六年間，心跡何嘗一日閒。今日船頭忽東轉，始知有味是家山。
出關 姜特立 
宦路崎嶇閲歲華，更無佳思發詩葩。出關便有山林興，續稿從今漸有涯。
賦赤松金宣義十月牡丹  其一 姜特立 
牡丹十月發春叢，半倚微陽半怯風。渾似若耶溪上女，嬌愁初入館娃宮。
賦赤松金宣義十月牡丹  其二 姜特立 
赤松元是神仙窟，公獨能開韓令花。若使雒陽耆舊見，定應擁褐過君家。
過釣臺 姜特立 
兩山夾青蒼，月照江茫茫。一杯酌老婦，孤興發滄浪。賢哉羊裘公，不肯仕漢光。冥鴻已高翔，弋者應相忘。
乍還里舍 姜特立 
十載彈冠始一歸，暗驚草露濕征衣。自憐猶勝遼東鶴，故舊相逢未盡非。
和陸郎中 姜特立 
午庭風雨撼高槐，一洗城頭十丈埃。老子坐間尋句去，故人門外寄詩來。勁鋒久服穿楊妙，鈍思深慚擊鉢催。請佩左符君未可，要聽吟思發春雷。
再和 姜特立 
合居瑣闥蔭庭槐，底事康衢走俗埃。莫買漁舟便歸去，好提鴻筆記方來。湖山剩有詩神助，事業寧須官鬼催。知道經綸未施用，出屯行矣掃雲雷。
邸報改元得雪 姜特立 
天意陰晴凍未分，忽驚璧璐散紛紜。梅花露白難誇客，麥本藏青預策勳。野水斷流魚入槮，江雲垂地鴈迷羣。太平天子新鴻號，感召端由叶氣薰。
八詠樓 姜特立 
隠侯故事許誰傳，領略江山付謫仙。虹抱子城增面勢，翬飛傑棟跨風烟。舊題壓倒三千首，壯觀追還七百年。我老登臨無好語，倚欄終日愧前賢。
送邦達邦操弟同恪赴省 姜特立 
二陸平時譽望長，近來小阮亦文章。共排雲路升天府，穩坐仙舟入帝鄉。去日漸驚梅萼破，歸時同带桂枝香。老夫已辦酒千斛，細斫菖蒲作賀觴。
二月道傍梅花 姜特立 
臘底春前探物華，一枝初發競相誇。如今千樹離披後，却愛遲開三兩花。
恭和令製感秋 姜特立 
金虎肅秋氣，屬茲摇落時。淅瀝暮蟬澁，嘹唳征鴻悲。遥巘雲冒絮，平林露成帷。黄凋菡萏盤，紅墜芙蓉枝。濕葉填斷塹，寒藤蔓荒籬。東儲感物變，西陸占星移。清風已預戒，秋陽豈難知。偶爾嘆憭慄，卓然吐新奇。想象酒方酣，浩蕩思無涯。不學楚人賦，載賡豳土詩。
雨霽立門外見萬山葱翠如染頗自喜得獨占山居之勝因得亂道一聯遂足成篇兼懷曲湖居士 姜特立 
吾廬何處是，野色滿方壺。一水長來繞，千峰不用呼。偶然成擇勝，幸爾慰歸愚。問訊曲湖老，何時訪老夫。
自和 姜特立 
喜報紆芳軫，深期辦酒壺。興來更唱和，耳熱自歌呼。正可談風月，何須較智愚。吾今方息駕，無復問征夫。
重午和鞏教授韻 姜特立 
屈子沈淵日，年年舊俗忙。佳人誇綵縷，稚子競新裳。鐃皷喧漁步，杯盤列象床。山翁獨無事，燕坐只焚香。
醉後苦熱狂吟 姜特立 
休說唐裝與晉裝，一絲不掛謾風狂。登枝解衵不快意，脫帽露頂猶尋常。我生憚暑老益甚，束縛冠屨如以桎梏置我旁。安得天風吹上雪山頂，憑陵大叫呼彼蒼。下臣塵世熱欲死，願借三冬塞空之白雪，十月隕物之繁霜。陰崖已凍裂復裂，草木禽獸顛且僵。此時天上天下無暑氣，姜子夜半獨立方清凉。
閒詠二首  其一 姜特立 
手植山松二十年，只今翠色已藏烟。百年未盡終當見，霧鬣風髯上拂天。
閒詠二首  其二 姜特立 
翠麓青秧带小川，無營門巷自蕭然。中間至樂何人解，只在藤牀拄杖前。
寄鞏丈哭孫 姜特立 
情愛難纏曠士襟，俗緣那似道緣深。已知達識空諸幻，萬事從頭付醉吟。
雙桃寄鞏經略三首  其一 姜特立 
只說瓜蓮並蒂生，幾曾仙實見雙成。却疑西母猶多事，戲作人間兒女情。
雙桃寄鞏經略三首  其二 姜特立 
世間固有無情物，天上寧無有慾仙。想得武陵人去後，精神交感此因緣。
雙桃寄鞏經略三首  其三 姜特立 
忽見雙桃入眼新，捧看驚動坐間賓。老夫得此渾無爲，持壽高堂兩玉人。
題陳朝幹山亭二首 翠微 姜特立 
高蹈烟霞遠世塵，翠微深處一綸巾。若非嚴瀨垂竿客，即是桃源避世人。
題陳朝幹山亭二首 綠野 姜特立 
豐草茂林皆綠野，不論韋弁與貂蟬。但能真得箇中趣，何必功名如昔賢。
次楊丈喜雨 姜特立 
銀竹森森度翠林，惰龍不用血蹄涔。倉箱且爲農夫慶，敢說祠官俸有金。
謁塋 姜特立 
新晴衝曉謁先塋，頗愛山行竹樹清。日午未須回俗駕，且留趺坐聽松聲。
呈楊方叔 姜特立 
老醜慵看鏡，清狂愛作詩。唱酬真得侶，衰白亦相宜。
和方叔中秋 姜特立 
待月徘徊東澗濱，一天風露浄無塵。老人歡意年年減，佳節清光夜夜新。悼往難傳雲外信，舉杯那復眼中人。飄然遥想騎鯨興，更覺高歌有鬼神。
賦鞏丈鸚鵡三首  其一 姜特立 
隴汧歸路渺漫漫，且向金籠刷羽翰。院靜日長頻送語，時時圖得主翁看。
賦鞏丈鸚鵡三首  其二 姜特立 
紫燕黄鸝亦言語，或依簾幕或穿花。較量愛重無如汝，合在華堂富貴家。
賦鞏丈鸚鵡三首  其三 姜特立 
翠衿紅觜嬌唇舌，羽族於中最性靈。巧護狸狌莫驚嚇，好留相伴誦心經。
五日不出戶 姜特立 
五日不出戶，門前楓葉丹。清芬餘橘柚，老色半林巒。社燕知時去，昏鴉取勢盤。秋深多物色，應接未能安。
次韻仲志荷珠 姜特立 
觀彼雨中荷，跳珠自涓滴。初集尚端停，稍多還倚側。虛明是本體，不受世鑽刻。初疑鮫人泣，淚向盤中擲。又疑石筍街，拋灑天不惜。但見漾玻瓈，詎容登几格。高低相依映，傾瀉才咫尺。瀏灕丹砂汞，晃蕩摩尼色。照乘儻見收，價恐千金直。日乾風勢定，泯若無留迹。固知造化巧，又似兒女劇。
寄題時氏小飛來三首  其一 姜特立 
依約峯巒似竺乾，崟崎岩洞老雲烟。有時風雨無人夜，疑有猿聲到枕邊。
寄題時氏小飛來三首  其二 姜特立 
曠士無時不愛山，却嫌庭戶少巑岏。何年劫火留遺斷，便作北高峯下看。
寄題時氏小飛來三首  其三 姜特立 
須彌納芥不爲誇，曾向壺中貯九華。靈隠寺前天竺後，好峯都落在君家。
和鞏教授訪別二首  其一 姜特立 
君來別我還歸去，君去重來定幾時。此後相思無可寄，相思欲寄莫如詩。
和鞏教授訪別二首  其二 姜特立 
酒醨情惡不成醺，况復匆匆欲語分。留客恨輪無四角，供庖歎鼈少雙裙。
寄鞏大監 姜特立 
十里兼旬信不通，每看金阜想高風。已知憚暑難迎客，不敢將詩更惱公。
謾興 姜特立 
烏藤黄葛一山癯，萬事從人笑闊迂。作計尚餘詩氣習，遣閒須著睡工夫。
和鞏教授趨朝 姜特立 
昨夢中宵拾夜光，曉驚新句墮書旁。英游只合陪青瑣，偉論何須列皂囊。溪上林巒新紫翠，船頭橙橘半青黄。茲行好語須頻寄，只恐空踈窘報章。
應令水墨素馨扇面二首  其一 姜特立 
清似山梔馥似蘭，何人淡墨試毫端。若無密葉相遮映，全作江梅春曉看。
應令水墨素馨扇面二首  其二 姜特立 
玉質生從瘴海傍，輕綃淡墨寫微茫。疎花賸作江梅瘦，手底風頭只欠香。
閏七夕呈譙內知舍人 姜特立 
佳期有盡情無盡，一再相逢意若何。正使長年成會合，臨分依舊黯情多。
閒興 姜特立 
數點青峯照夕暉，一灣寒碧带踈籬。興來倚杖閒臨眺，巾影欹風似阿誰。
偶題 姜特立 
露葉明朝彩，雲峯吐夕嵐。山中無限景，詩力不相參。
臘中感春 姜特立 
小雨濕紅蕤，輕颸動碧池。東君送消息，預作探春詩。
屋角丹楓 姜特立 
金行肅物欲功成，一夜江楓點翠屏。不是天公愛紅葉，要驅小隠入丹青。
辛亥夏余將廣舊廬偶讀欒城李方叔新宅詩篇是時子由方治第有余年七十無住著屋成可作十年客之句感而賦之 姜特立 
潁濱七十無住著，我室初成四十七。前賢蚤達尚如斯，我已多公五千日。屋成作客可十年，此老八十終斯言。我今追公尚一紀，來日盈縮猶茫然。製衣起屋俱犯戒，無屋無衣兩爲大。世間萬事且隨緣，運海巢枝俱一快。
辛亥春夜雪忽積竹松欹折過半 姜特立 
夜來雪積不可料，晨起壓盡庭前花。道松俯僂若揖客，江竹離披如倒戈。沙頭寒重鴈不起，門外日高人未過。此時薪米不易得，晨突有烟能幾家。
夏日奉天台祠祿 姜特立 
青衣揮箑卧藤牀，翠袖携壺過酒漿。蝟腹出波烹芡實，褭蹄和露擘蓮房。相呼時入雞豚社，獨坐曾無鴈鶩行。便是赤城真隠吏，不須劉阮更相將。
青奴 姜特立 
正堪休手足，好事降爲奴。具眼感君惠，無心真我徒。耐寒曾得友，蒙恥恐非夫。却羨木居士，盤鳩賜策扶。
秋園謾賦呈方叔 姜特立 
嫋嫋鮮飈動遠林，亭亭暮靄占遥岑。淵明松菊秋容澹，仲蔚蓬蒿露氣深。莫笑四携亭未具，且環十皷坐同斟。更須少待桂花發，林下舂容把臂吟。
和答鞏提幹見賀浙東總戎 姜特立 
黜陟何嘗到耳邊，旋栽花木學平泉。二年竊食祠官冷，一日頒恩寶篆鮮。閫寄暫居油幕副，朋從遥憶竹林賢。詩筒從此長來往，應有人編唱和篇。
送楊方叔還山二首  其一 姜特立 
一語何嘗及世氛，若非說劍即論文。有時伴我松岡上，閒看南山萬塢雲。
送楊方叔還山二首  其二 姜特立 
可人自是難招喚，此去相從定幾時。來歲春風暖行色，隠侯樓上要題詩。
和李崧卿九日 姜特立 
重陽無菊悶書空，心似淵明興不同。聊且携壺上東嶺，不妨欹帽對西風。百年盡付無何外，三逕誰如阿堵中。十月黄花方爛熳，莫辭聯騎訪山翁。
送棗陽軍使劉似之兼棗陽令  其一 姜特立 
四方男子志，當在壯年時。民社非輕畀，才猷且小施。附庸今列邑，大國古稱隨。莫謂朝廷遠，行看召驛馳。
送棗陽軍使劉似之兼棗陽令  其二 姜特立 
去去檣烏遠，何時到漢東。官期應歲臘，客路尚秋風。大楚風聲混，三苗土壤通。邊頭有新句，莫惜寄飛鴻。
之官婺州 姜特立 
一夕霜風掃翠微，宦情何似客情悲。留連祖帳臨分日，徙倚家園欲去時。三載奉祠心似水，一番挈累鬢成絲。高飛深泳慙魚鳥，臨水看雲有所思。
送客 姜特立 
今日出郊送客，明朝肩輿入州。六十年前伎倆，白頭也合歸休。
六十七守歲 姜特立 
少時守歲喜蹁躚，老境衰頹只益眠。明日未應添白髮，怕人問處是增年。
除草篇 姜特立 
有客勸除草，草去眼中浄。梵志反著襪，一國皆通病。頰上著三毛，精神乃殊勝。微雲點太虛，不礙天宇瑩。芳草有佳色，難與俗士訂。曾著騷人經，屢勤才子詠。因依仲蔚門，繚繞淵明逕。不入膏粱觀，唯契山林性。吾家北窗下，曠土勿畦町。花草隨意生，紅綠同一盛。晨露共明蠲，夕烟相掩映。既傍竹陰清，又連苔色靜。微薰入衣屨，餘潤侵筑磬。終日坐其間，心清神氣定。詩酒頗相關，世事不足聽。從渠笑吾癡，此意未易竟。
賦婺州察推廳悠然樓二首  其一 姜特立 
着眼看山不見山，徒勞終日對孱顔。偶然境意相迎處，只在尋常俯仰間。
賦婺州察推廳悠然樓二首  其二 姜特立 
爲秫求官興頗深，忽懷松菊便投簪。先生萬事皆如此，何獨悠然見碧岑。
游葉丞相園有感  其一 姜特立 
費盡心靈用盡功，林間臺榭巧玲瓏。可憐花木無愁思，不見主人依舊紅。
游葉丞相園有感  其二 姜特立 
功成三徑欲歸休，結束池亭處處幽。花木成時春更好，如何不作百年留。
楊方叔過訪送行 姜特立 
遥傳軒蓋度西岡，亟返柴車喜欲狂。不憚除堂十夫費，且謀解榻半窗凉。歸途送目雲千疊，別夜尋詩月一方。何日重來慰牢落，梅山花發待傳觴。
壬子歲送方叔 姜特立 
經年懷抱幾曾開，面上康衢一寸埃。已向西偏營小築，高懸一榻待公來。
滿公臨老種松志可尚也梅山老人爲說小偈 姜特立 
滿公種松何太癡，急景尚作千年期。安得雷風一夜拔千尺，與汝同看龍蛇舞月時。
感事 姜特立 
昔人廳下纔旋馬，今代公卿甲第高。大屋脩椽當日事，拾遺故宅轉蕭騷。
晚步阡陌見水珠逡逡上沿苗葉月華露彩相映清發倘非真在田間孰知此趣因賦  其一 姜特立 
水珠捲苗葉，夕氣轉陰機。浩露添璀璨，明蟾坐發揮。靜窺關物理，行拂上人衣。除却長沮伴，能知此意稀。
晚步阡陌見水珠逡逡上沿苗葉月華露彩相映清發倘非真在田間孰知此趣因賦  其二 姜特立 
月璧上遥巘，水珠生晚苗。田家足清曠，野步自超摇。有叟談耕鑿，無人說市朝。却憐膏火地，車馬客塵囂。
歸故園述懷呈唐伯憲  其一 姜特立 
度柳依橋瞰淥波，緩尋花徑上松坡。莫嫌去國謀身拙，却是歸田得計多。舉世眩名甘汩沒，幾人聞健得婆娑。便須和取歸來曲，收拾餘年老薜蘿。
歸故園述懷呈唐伯憲  其二 姜特立 
三徑元須近，吾廬亦庶幾。稍晴頻縱步，遇雨不愁歸。夕暗兒篝火，晨饑婦餉炊。棧羊遠可炙，櫪馬不須鞿。引路犬先到，慣人禽嬾飛。有時携曠士，把酒更論詩。松露滴行帳，山風吹舞衣。吾生身外足，此樂里中稀。歎息游嵩館，前賢意重違。
晚晴 姜特立 
晚晴返照射高櫨，不覺煩襟氣一蘇。欲問明朝天色好，請看空際兩浮圖。
山園四詠 雅志堂 姜特立 
謝公有雅志，頗愛東山游。坡仙得其心，妙語寄清謳。蒼生事未了，已了還即休。彭澤小邑宰，其事固不侔。等閒一墨組，未死誰肯投。况此大功業，聲名天壤流。始末終不渝，盛事古鮮儔。信知山林樂，不貴公與侯。岩壑有廊廟，搢紳或戈矛。而况此老軀，日月不少留。汲汲尚不足，豈容復悠悠。揭榜慕前賢，駑馬睎驊騮。死者如可作，把酒起相酬。
山園四詠 風露亭 姜特立 
萬物冒春暉，紅紫競芳節。唯此玉井蓮，迥與衆品別。雅受冷風吹，復愛露華潔。亭亭立波上，晚意頗愁絕。疑是姑射仙，半夜集瑶闕。清虛不染塵，瀟洒更宜月。我慙窮陋質，對此冰與雪。安得謫仙人，超遥俯清澈。把酒一高吟，玉色相映發。
山園四詠 烟壑 姜特立 
蒼然者爲烟，呀然者成壑。頼此十八公，與之相領略。中間製小亭，面勢巧安著。千山攢脩眉，一水環青玉。勃圖映高標，觚棱翼飛角。夜深或沈沈，月澹還漠漠。趺坐者誰子，草衣復芒屩。素髮照晴昊，飄蕭如野鶴。儻非違世者，何以有此樂。向夕下坡陀，清興寄寥廓。此境真可畫，此意終難貌。
山園四詠 醒心亭 姜特立 
昔人醒心處，唯恐玉山頹。我今醒心亭，正與醉爲媒。醒心非醒酒，所醒遺形骸。如病得大丹，如夢忽驚回。如闇秉巨燭，如蟄發春雷。有時酩酊中，蘧蘧自形開。下視名利場，昏曉走塵埃。醒處元不醒，醉時良可哀。嗟哉我何人，顛倒有至懷。不求醉中醒，却醉醒中杯。
寄里中諸友賞菊二首  其一 姜特立 
問訊故園今若何，不堪歸計尚蹉跎。祇應庭下千叢菊，今歲雨勻花更多。
寄里中諸友賞菊二首  其二 姜特立 
夢寐家園百里間，秋來青蕊想班班。但得諸公爲臨賞，也如老子對南山。
老去 姜特立 
老去光陰日日慳，更無大藥駐朱顔。近來學得長生訣，十二時中總放閒。
佛桑花 姜特立 
東方聞有扶桑木，南土今開朱槿花。想得分根自暘谷，至今猶带日精華。
送潘叔昌主教清湘 姜特立 
醖藉金閨客，風流粉署郎。文嘗追屈賈，身合到瀟湘。經術東萊學，才名上國光。遐方豈淹泊，雲路看騰驤。
雙林益老養直之後入都見朝貴覓詩 姜特立 
正平有詩孫，蘇氏代不乏。來傳大士印，去說宰官法。霜令方清高，行色待明發。蚤賦歸來篇，莫負碧雲合。
寄方叔游法輪寺三首  其一 姜特立 
山中境最靜，靜極恐關情。莫聽流鶑語，應懷求友聲。
寄方叔游法輪寺三首  其二 姜特立 
一別三四日，已懷千萬情。醒心亭下水，先作夜吟聲。
寄方叔游法輪寺三首  其三 姜特立 
境靜約心兵，無由起妄情。擬將笙笛耳，同聽夜泉聲。
廢桑畦種花  其一 姜特立 
課僕斸桑窠，從頭盡種花。莫教聶子見，怪我不栽禾。
廢桑畦種花  其二 姜特立 
種花真濩落，曾不救號寒。我自金芍藥，從渠黑牡丹。
脩竹爲王俊卿國正賦所居也 姜特立 
入門見脩竹，茲士已可人。不必問寒溫，便可飲清醇。此興諒不淺，此意亦已真。安得王子猷，相與共卜鄰。
閒詠三首  其一 姜特立 
莫笑歸耕計未然，我今得計是歸田。天公若也憐衰晚，更乞閒身二十年。
閒詠三首  其二 姜特立 
銅山鼓鑄成何用，金谷榮華畢竟空。老子百年無長物，只留明月與清風。
閒詠三首  其三 姜特立 
醒心亭下弄潺湲，雅志堂前擁髻鬟。除却華山陳處士，祇今誰似此翁閒。
寄陸郎中 姜特立 
整整平頭七十春，兩翁可是太陳陳。世間過眼無非故，唯有詩情老更新。
李仲永墨梅 姜特立 
寫竹如草書，患俗不患清。畫梅如相馬，以骨不以形。墨君曩有文夫子，蟬腹蛇跗具生意。當時一派屬蘇公，雨葉風枝畧相似。花光道人執天機，信手掃出孤山姿。陳玄幻却西子面，此妙俗士那能知。近時賞愛楊補之，補之嫵媚不足奇。李生於梅却有得，高處自與前人敵。倒暈踈花出古心，暝雲暗谷藏春色。我一見之三歎息，意足不暇形模索。君若欲求之點畫，胡不去看江頭千樹白。
和趙太中覓詩 姜特立 
每嘆學詩如學仙，未能換骨謾成篇。翰林萬丈光常在，著作三都賦蚤傳。半世無成負便腹，終年有味聳吟肩。明珠何事輕彈雀，多謝高情未棄捐。
說詩 姜特立 
作者固已難，讀者亦未易。有寶斯識寶，至寶况難值。三家寠人子，豈辨瑚璉器。鼠璞將見珍，周鼎或斡棄。詩道誠難言，大要該六義。其高出蒼天，其深潛厚地。枯中發穠華，淡處有餘味。似拙乃藏巧，借鈍以宣利。開闊要波瀾，組織須經緯。或險而莫親，或平而足貴。圓轉各隨形，悟入非力至。不止事吟哦，先須存興寄。變態千萬端，勝處同一致。以此而讀詩，庶得古人意。
寄恪 姜特立 
忽得平安信，新知進學功。慮深心更苦，趣靜句仍工。所貴身無玷，何憂祿未豐。望雲休作念，正要爾移忠。
歸故園二首  其一 姜特立 
坐叨厚廩傍吾家，此去吾家百里賒。聖主恩深難報處，四時得看故園花。
歸故園二首  其二 姜特立 
一去丹墀六換春，已將柴柵等簪紳。雖無名節高當世，也是羊裘一故人。
退語 姜特立 
灧澦堆邊百丈絕，宋都六鷁風逆折。曹公燒船烟燄徹，苻秦百萬走流血，未若姜子之退最勇决。
送邦直弟歸鄉 姜特立 
有弟自吾里，相從兩月餘。老來歸日少，別去見時踈。魚隊猶前日，鴒原尚故居。不知風雨夕，相憶更何如。
同官游赤松二首  其一 姜特立 
今朝乘興出林坰，商略天公未肯晴。日色忽收梅氣潤，山光便挾麥風清。
同官游赤松二首  其二 姜特立 
山輿翠蓋出華顛，白㲲衣衫皂作緣。我輩自應三洞主，傍人喚作五通仙。
呈方叔 姜特立 
聱牙落魄一閒官，職事何嘗見一斑。不是論松須說劍，若非尋壑即觀山。閒看落葉隨風去，冷笑奔雲送雨還。更有劉巖楊處士，伴渠癡坐老花間。
歸故園二首  其一 姜特立 
向來叨趁內朝班，宮漏雞聲曉夢間。今日身閒無一事，五年睡債一時還。
歸故園二首  其二 姜特立 
桃李歸來已半空，不堪春事去匆匆。落紅猶自留連客，故向尊前舞晚風。
送雙林益老 姜特立 
老鶴精神不受羈，今朝何事又孤飛。不依大士雙林住，却向東峯小隠歸。野色草堂開泱漭，晨光日觀接熹微。此時四脚棋盤上，坐斷人間第一機。
迓木詹事 姜特立 
出郭轉蕭瑟，寒溪生素波。茅簷迎日暖，楓岫占秋多。從宦嗟吾嬾，流年奈爾何。念歸應不遠，新菊已緣坡。
扃岫爲張支使作二首  其一 姜特立 
士衡招隠翠幄，長統卜居露幃。未若君家扃岫，千峯盡鎖雙扉。
扃岫爲張支使作二首  其二 姜特立 
老去林泉屬我，時來軒冕輸君。正好南冥運翼，未用北山移文。
次韻陸郎中 姜特立 
亟報門前寄好音，炯然書札照家林。興來自說宦情薄，詩到方知秋思深。臨老讀書因教子，閉門捫蝨爲搜吟。當今大筆如君少，未用深藏嘆陸沈。
重題八詠樓 姜特立 
每到樓中憶沈郎，碑間文字爛生光。四時山色藏烟雨，兩派波光下夕陽。湛輩僅能登峴首，召南元自愛甘棠。英游已遠空追想，附驥猶堪託短章。
戲呈趙舜臣覓酒二首  其一 姜特立 
畢君甕下幾成縛，屈子江邊又獨醒。頼有東陽賢府主，不嫌馳騎送寒廳。
戲呈趙舜臣覓酒二首  其二 姜特立 
兵厨釀乏吻生烟，阮校如今作贅員。却怪淵明便歸去，酒材猶自有圭田。
感夢 姜特立 
前後升沈二十年，向來孤冷偶同然。夢中許我傳衣鉢，敢望功名却比肩。
游赤松小桃源 姜特立 
仙山千疊擁雲屏，行到桃源境更清。坐久令人思謝傅，欠渠低唱兩三聲。
和唐戶古律三首  其一 姜特立 
世事每多違，苦心終眷眷。功名等摶沙，歲月如奔電。古人竟何許，厚祿良難戀。冥鴻已高翔，歸翼方知倦。
和唐戶古律三首  其二 姜特立 
我來雙溪上，正值黄花秋。方爲逆旅計，未辦佳賓留。絕憐北鄰阮，不厭東家丘。詩盟今幾人，肯著老子不。
和唐戶古律三首  其三 姜特立 
雋譽早知畏，佳篇今見蒙。幺響去寂寂，正聲日隆隆。愛君甘苦外，與我嗜好同。不妨時袖句，共作聖賢中。
歲暮月下有懷 姜特立 
春事侵紅蕊，年光入白髭。暖雲籠月夜，斜照放燈時。羈宦元無味，清愁只有詩。故山無百里，夢寐數歸期。
和唐伯憲二首  其一 姜特立 
倦翼投深樾，驚鱗憶故川。淵明松有逕，楊惲豆宜田。窮達安微分，行藏媿昔賢。此心誰盡了，達此固怡然。
和唐伯憲二首  其二 姜特立 
卜鄰初識面，把臂便論詩。摸索曹劉耦，憑陵漢魏時。新章專雅潔，古隸更清奇。若比江西派，無人說具茨。
唐伯憲赴括蒼戶掾 姜特立 
吾州刺史宅，上冠靈鰲顛。千嶂翠合沓，一水清潺湲。北指烟雨近，西睇鶑花連。積李雪縞夜，崇桃霞覆川。羣材聚仙境，上幕開中天。宜有唐景輩，參與鄒枚聯。戶掾吾故人，學問自家傳。隸法既奇古，詩句仍清圓。想當吟哦時，攬勝筆如椽。坐使冰雪腸，沉浸含芳鮮。試諗吾邦人，世豈有此賢。勿歎官尚卑，行矣當騰騫。
再賦醒心亭 姜特立 
小橋枕滄灣，一水繞清激。橫來莫知源，委去無尋迹。戲魚時度淺，好鳥忽鳴寂。堂坳隠空谾，竹樹閟寒碧。朝霏溢朱栱，倒影汎瑶席。仰窺一逕上，始覺藏深僻。尚憶客中行，盤嶠倦登陟。峯回路忽下，溪館曾休息。高低相掩映，景趣無終極。朅來坐忘疲，欲去或窮夕。安得青霞人，共此白雲適。
送方叔二首  其一 姜特立 
我走塵埃君入山，須知靜躁不相關。何時賓主俱無事，雅志堂前一解顔。
送方叔二首  其二 姜特立 
海鸞天外絕虞羅，偶爾來游澗谷阿。世上稻粱留不得，翩然還戀玉山禾。
次韵巖桂 姜特立 
濃香透徹泥丸頂，更惱詩腸卒未休。安得此花長不老，盡回四序作清秋。
和荆公二首  其一 姜特立 
老去生涯華子岡，年來得失一繩床。是非堯桀何須較，身世於今更兩忘。
和荆公二首  其二 姜特立 
子房不願蕭曹位，底事穰侯畏客來。得一老兵皆可飲，何須車馬便驚猜。
閒詠 姜特立 
坐叨厚廩飲醇醪，不挾文書不坐曹。檢校園花爲日課，裒尋詩草計年勞。仍將書冊供慵卧，時喚杯盤佐老饕。感激大恩何以報，唯祈聖壽等天高。
吳煥章送行 姜特立 
素行躬韋布，長材轢搢紳。老成吾甚畏，競爽爾誰鄰。半刺人稱屈，全牛技未伸。難兄曾託契，薄宦偶同寅。和韵長愁險，開樽屢飲醇。高談烘白晝，妙舞艷青春。方幸交情密，還欣道義親。到家才旦暮，回首遽參辰。越榜驚行速，吳牋荷寄頻。施松從此始，折柳竟無因。指日騰夷路，茲時記故人。聊憑五字句，千里話慇懃。
和鞏宰送牡丹三首  其一 姜特立 
香泥筠籠遠擎來，曾向河陽縣裏開。堪笑杜陵何短拙，却憑蕭八覓桃栽。
和鞏宰送牡丹三首  其二 姜特立 
唐世花名寖顯時，才如韓白尚無詩。本朝盛賞唯西雒，萬幄千庖泣玉脂。
和鞏宰送牡丹三首  其三 姜特立 
品格高低各自春，大如玉斗滿如輪。前賢曾譜花王說，唯有姚黄始是真。
田文 姜特立 
田文養士天下無，撞鍾列鼎傾金珠。入關幾作秦囚拘，當時貴客如橛株。倉皇脫死託小夫，嗟哉所養非所需。
劉致政壽藏歸庵 姜特立 
我愛青溪山，峰巒秀如刻。作庵賢主人，只恐歸未得。且住三千秋，游戲人間客。遺蛻何足論，西乾有真宅。
應致遠謁放翁 姜特立 
雙溪雪消水生波，有客袖句來相過。自言平生有詩僻，擺落世故工吟哦。不願垂腰連六印，不願爰田封萬戶。唯於前輩識蘇黄，却向古人窺李杜。嗚呼斷絃誰續髓，風雅道喪騷人死。三山先生真若人，獨將詩壇壁孤壘。此翁筆力回萬牛，淡處有味枯中膏。有時奇險不可迫，劍門石角錢塘濤。源流不嗣江西祖，自有正宗傳法乳。請君去直箭鋒機，歸來聽我禾山皷。
野步 姜特立 
江山客思滿，雲水稻田空。日塢懸秋實，霜林墜晚紅。
王方叔喪耦 姜特立 
人生大患身爲累，火宅啼號更累身。聞道中郎唯有女，不妨半世作閒人。
余壯歲嘗假居塔山寺後三十年重到賦二絕  其一 姜特立 
故山重到思依依，不見霜眉雪頂師。三十年間真一夢，夜檠猶記讀書時。
余壯歲嘗假居塔山寺後三十年重到賦二絕  其二 姜特立 
一堕紅塵六載餘，黄金不染白髭鬚。向來猿鶴應相問，瑠合犀缾無恙無。
兩生 姜特立 
齊魯云何兩大臣，初無名字掛朝紳。若將出處評高致，更是夔龍以上人。
感懷效淵明體 姜特立 
人生百年中，長爲子孫憂。人生百年後，死生兩悠悠。流傳至曾玄，恩愛竟何許。孤墳千萬禩，莫適誰爲主。嗟哉世間人，小黠而大癡。惜衣仍忍寒，省口仍忍饑。一朝大化盡，未免世俗嗤。存者且偷生，逝者歸無期。眼前一樽酒，勸君且重持。
客至 姜特立 
凍雲垂地寒崢嶸，故人訪我邀晨烹。旋燒姜子金絲酒，却試蘇公玉糝羹。
出處 姜特立 
士貴重其身，出處各有道。一爲己私蔽，喪却千金寶。我非真勇者，歸意良草草。逵路方多岐，幾人能辨早。
送盧漕 姜特立 
昔忝二三子，今俱七十翁。西州十年別，南部一尊同。我已三徑具，君還雙鬢蓬。便須輕世事，留眼送飛鴻。
偶成 姜特立 
蜨因變化多膠網，魚爲飛升却曝鱗。唯有冥鴻無羨慕，世間矰弋莫相親。
古風送鄭路鈐 姜特立 
故人訪我雙溪邊，袖中明月五筰連。一笑傾倒秋風前，復憶鷺序同聯翩。君今半老我皤然，功名富貴空中烟。南柯蟻穴醯雞天，鶴長鳬短誰虧全。我今日月箭脫弦，夜行不止真可憐。不如歸釣清泠淵，日高未起醉即眠。心和氣定養壽年，世間萬事姑隨緣。交情儻或未棄捐，不妨時寄相思篇。
公館 姜特立 
公館當清夜，移樽近北墉。秋聲連蟋蟀，月色淡芙蓉。
次楊元會白蓮二首  其一 姜特立 
月爲精彩雪爲膚，翠蓋迎風漾綠珠。我欲褰裳賒一顧，能回玉面向人無。
次楊元會白蓮二首  其二 姜特立 
不御鉛華似洛妃，清虛全與道相宜。月明何處回仙駕，獨立沙頭爾許時。
郡中朔旦朝拜聖祖 姜特立 
巍像儼明庭，衣冠盡夙興。曙光摇斗極，雲氣掣觚稜。嘗記朝天日，君王玉座升。璇霄烏萬點，飛舞最高層。
方叔元振元老同令姪舍人見訪 姜特立 
聯翩三鳳接華裀，小阮驅車復後塵。嵇呂相思千古事，後來命駕更無人。
九日寄楊方叔 姜特立 
安穩楊夫子，秋來闕寄音。遥憐好兄弟，相伴老山林。菊是故園色，人無舊賞心。雲萍兩漂泊，西望一長吟。
右寄此詩後忽得簡云兒曹亦寄五言用韵皆同殆一段佳話遂再賦長句 姜特立 
天性固自同，學問亦有源。胡爲兩章句，韵韵皆蟬聯。有如五音作，琴瑟隨宮懸。排比不亂行，又似貫珠然。竊意予父子，與公有世緣。精神所交感，默契難言詮。書來亟報我，故事前無傳。欲將此段奇，竟入佳話編。况復惠新句，律呂遞相宣。
子陵 姜特立 
不爲故人屈，清名日月高。當時若相漢，不過比元侯。元侯功易歇，子陵名不滅。所以想孤風，猶如隔前日。
欲雪 姜特立 
嘯侶饑鳶愁古木，啅羣凍雀聚踈籬。一庭寒意沉沉靜，正是江天欲雪時。
冬至 姜特立 
老來心緒怯年光，又見春來報一陽。未必暗添宮線永，只應先引鬢絲長。
鵬鷃問答 姜特立 
吾聞北冥鵬，翼若垂天雲。矯首扶桑汜，投趾崑崙垠。渴飲黄河流，饑食紫淵鱗。長翮盈千車，短羽重萬鈞。去以六月息，棲止良苦辛。黑風忽翻海，未易容其身。偶與斥鷃遇，問鷃有何樂。鷃云我幺禽，豈暇議寥廓。爲生誠甚微，爲計亦易足。吸以棘針露，分以鷦鷯粟。决起槍榆間，却向蓬蒿落。不睎九萬程，只願一枝託。鵬聽鷃所云，似若生羨慕。彼小乃有餘，我大適爲苦。呼鷃問所安，鷃笑而不語。
送墨魚鞏大監 姜特立 
底事呼爲海裏羊，陀尼爲背錦爲裳。慇懃送似曲湖老，要薦君家玳瑁觴。
脩謁 姜特立 
偶爾事脩謁，籃輿經近村。田夫不避客，袖手立衡門。
野薔薇 姜特立 
擬花無品格，在野有光輝。香薄當初夏，陰濃蔽夕暉。籬根堆素錦，樹杪掛明璣。萬物生天地，時來無細微。
寄方叔黄草道服 姜特立 
非蕉非苧復非絺，不是山人木葉衣。寄與詩翁莫嫌陋，看山長袖白雲歸。
北檻 姜特立 
北檻近中堂，緣階物自芳。晨清花拱露，地僻蘚侵廊。坐久時開卷，吟餘或炷香。終朝無客至，一枕到羲皇。
負暄 姜特立 
不是羲和德澤流，寒鄉何處覓溫柔。絕憐天上黄綿襖，大勝人間紫綺裘。旋挾胡麻隨景轉，更携書卷與閒謀。天和妙處誰能會，欲獻君王却自羞。
小孫納婦 姜特立 
慶事集朋親，孫枝喜氣新。歌雲停碧落，舞雪眩青春。暖日花君子，清樽酒聖人。一春行樂地，不負牡丹辰。
同方叔自郡城歸故園 姜特立 
吏隠豈無名，東南一客星。松關今有主，岫幌不須扃。無夢妨清睡，唯閒伴獨醒。着鞭吾已晚，先媿一鴻冥。
癸卯冬解官三山歸雙溪自南而北路傍梅花經月不絕久欲作數語未就乙巳仲春書於鳳山僧舍 姜特立 
路出南州向北來，吳山梅冷粵山開。陽和次第隨程到，一月吹香管客回。
煩劉公達甃園中小池以詩謝之 姜特立 
感君巧思葺芳塘，石甃無痕細著行。更擬中間添小嶼，藕花深處著鴛鴦。
辛亥上塚 姜特立 
寒閨守節少年時，志凜冰霜不可移。追遠積成千古恨，報恩寬作十年期。此生不愧先君死，後世應傳寡婦碑。蘭若棲神安穩在，遺言今日九原知。
詩送譙知閤 姜特立 
一去丹墀六換春，追尋舊事晃如新。屢煩携酒來青邸，相伴同班上紫宸。自分此生成死別，豈知今日更情親。飛騰已向風雲會，得意應須記故人。
余卜居偶得山水之勝喜而賦之 姜特立 
寒士把茆聊盖頭，豈假山水尋清幽。偶然駐足得勝地，造物所賦非人謀。有山無水清暉減，有水無山爽致卑。流水青山屋上下，此妙唯許坡公知。
歸山間舟中寄黄正言 姜特立 
黑風吹雨亂雲奔，一舸浮家過別邨。便有新凉生竹樹，更添清興集槃樽。打篷點點催詩思，著面蕭蕭冷醉魂。來日小溪山水活，一波盡是使君恩。
黄正言爲邑宰累罷郡送行 姜特立 
人生皆有別，此別良不同。不作兒女戀，慘然見顔容。郭奕追叔子，后山逐蘇公。二賢間世士，二客有古風。不畏簡書誚，越境遠相從。上下數百載，凜然兩相望。我亦何爲者，偶在寮寀中。荷公以禮遇，詎敢忘敬恭。公才自超卓，落落澗底松。我老無所用，颯然一衰蓬。相送三十里，已復媿前蹤。願言養宏博，吾道終當通。
贈染髭宋道人 姜特立 
道人染髭鬚，返老作年少。雖得陸公憐，却被呂公笑。道人爾休癡，百年終漏逗。
司馬倅解組送行 姜特立 
雙溪梅水飛洪瀾，風掣五兩爭檣竿。有美人兮彼何官，東陽別駕司馬孫。兩攝郡紱私不干，二年解組知歲寒。五規三戒投天關，經筵賜讀帝意懽。此行定合陪清班，發揚祖德仍追攀。勸君一杯勿留殘，轉首咫尺過前灘。
王俊卿所居甚隘而看山亭依浮圖之址卓然孤起誠偉觀也 姜特立 
吾憐廛市人，偪仄烟火隘。六月圍炎蒸，引吭思大噫。誰知蜂螘聚，却躡鯨鼇背。近山羅前簷，遠岫落天外。浮圖卓孤標，如大舶航海。蓬萊與方丈，便覺咫尺在。酒酣揮八極，醉眼聊一快。更須約安期，萬里弄澎湃。
赤松三詠 赤松山 姜特立 
仙山名字幾千秋，勇退曾聞漢故侯。自笑功名無尺寸，歸來也作赤松游。
赤松三詠 小桃源 姜特立 
四山古木老烟雲，流水桃花幾換春。舉世但誇羊化石，那知不有武陵人。
赤松三詠 二仙廟 姜特立 
自從兄弟得神仙，一去空山竟杳然。唯有華陰舒道士，好詩長與此山傳。
賦婺州之錄參廳明遠樓爲李中甫董奇卿作也 姜特立 
脚蹴南樓咫尺間，手摩八詠境全慳。東西合抱兩溪水，遠近平分千里山。但見孤鴻渺天際，更無野馬隘人寰。一時從事先名實，豈有能誣雀鼠姦。
偶題 姜特立 
霜降水自落，春濃花欲迷。道心因老進，狂態逐時低。
永日 姜特立 
永日靜無聊，空庭散欝陶。憩禽猜落果，乳雀趁飛毛。
賞花醉吟 姜特立 
七十衰翁雙鬢槁，每遇花時拚醉倒。今年只是去年花，故吾何似今吾老。空中日月籠中鳥，萬古賢愚塵一窖。尋思世事總浮雲，斷送一生唯有酒。
和黄正言勸農 姜特立 
雙溪溪上綠初勻，曉日曈矓霽景新。五馬先聲才出郭，九農和氣已生春。教條頒布人心悅，父老醺酣德意親。從此惰民俱力穡，會看優最上嚴宸。
失駿子 姜特立 
舐犢情何限，亡羊意易迷。聊爲暮景玩，遽與小年齊。漲乳空宵哺，深閨失曉啼。已知真幻泡，感至一悲悽。
乙卯春自郡歸賞牡丹適有故竟回唯魏紫略放二頭  其一 姜特立 
歸早開遲兩寂寥，經年不見董妖嬈。芳心未展緣何事，半是閒愁半是嬌。
乙卯春自郡歸賞牡丹適有故竟回唯魏紫略放二頭  其二 姜特立 
夢想看花歸意濃，歸來底事別花忙。魏家姊妹知人意，先試春風半面粧。
和司馬倅喜雪 姜特立 
寒意沉沉雲氣深，老來病骨冷難禁。巢禽一出不知下，籠鶴乍飛無處尋。便欲騎馿洛陽市，不妨放棹越山陰。天公已作豐年瑞，更仗風威掃滯淫。
歲在紹熙甲寅浙東西大旱旁連江淮至秋暴雨水發天目漂民廬浸禾稼而蘇常大歉小人趨利爭運衢婺穀粟順流而下日夜不止又去冬歲暮多雨連綿至春半未有晴意人情憂悶聊書數語以備采謠者至辭之工拙固所不計也乙卯仲春作 姜特立 
去年數州旱，秋雨漂民廬。今年復春霖，赤子憂爲魚。不見日月旋，但見霰雪俱。處者絕營爲，出者困泥塗。近山不可樵，平地不得鉏。有壤莫糞田，有火莫燒畬。花木淡慘慘，麥苗冷踈踈。張王階下苔，寒酸井邊蔬。上天胡不仁，蒼生一何辜。傳聞常潤間，流殍滿路衢。鄞江禍尤酷，越山復何如。米鄉已無積，山郡豈有餘。小人急眼前，負販日夜趨。只知利一己，豈暇卹里閭。屈指至秋成，未可保無虞。堯湯備先具，庶冀收桑榆。
喜楊方叔見訪 姜特立 
憶別西風首重回，今朝相見笑顔開。梅花臘底思君語，桃葉春前望客來。足健尚堪凌𠿕𧇠，詩工未許繼堆豗。山園近日新成趣，正要相携把酒杯。
讀漢史 姜特立 
萬石躬行不讀書，公孫張禹號名儒。詩書何罪工發冢，自是諸生愛頷珠。
乙卯元宵多雨  其一 姜特立 
臘前雨勢已翻盆，臘後淋漓到上元。燈火不張蟾彩暗，笙簫有禁霤聲喧。麥田聞道水盈尺，里巷想應泥沒門。悶坐孤吟無好况，三杯冷落對黄昏。
乙卯元宵多雨  其二 姜特立 
連年旱氣民愁食，及至春來又雨霖。濕麥卧泥難辨草，寒蔬入市貴如金。燈輝不到愁人眼，節物空驚老者心。且喜今朝日光出，更須風力掃重陰。
種桃 姜特立 
種桃三百樹，隨處有開花。來年三二月，便是武陵家。
聞衍孫恪得舉 姜特立 
慶事聯翩走四鄰，吾家門戶一番新。明年雙上青雲去，爲汝山園作主人。
陳德承致政一子中舍選次子中漕臺與余二息同牓賀之 姜特立 
皇朝網英材，三歲設科目。四海一飛龍，兩家雙中鵠。得非詩禮效，且喜箕裘續。二老亦牽連，明年書小錄。
陳德承致政病後得詩且以見賀 姜特立 
上恩鼎至愧叨逾，退省何嘗有碩膚。甘作一麾山吏部，不爲三敗管夷吾。相思夢想江湖隔，熟誦篇章錦繡鋪。無妄疾來終易愈，豈容醫砭值庸夫。
烘被詩 姜特立 
烘被龜藏六，焞焞梨棗春。不唯勻踵息，且以煖腰身。捫蝨閒尋句，聽雞怕及晨。是中有真味，不羨北窗人。
夏月山中聞鶑 姜特立 
深山五六月，猶自有鶑簧。只滿幽人聽，何如入建章。
鶑答 姜特立 
自是山禽侶，徒因語得新。不堪供貴玩，却作李山人。
菜羹二首  其一 姜特立 
擬續冰壺傳，嘗賡玉糝詩。蒸豚貴公子，却莫遣渠知。
菜羹二首  其二 姜特立 
一自入金門，屢蒙分玉食。今朝苜蓿盤，猶疑照初日。
因見市人以瓦缶蒔花屋上有感 姜特立 
城中寸土如寸金，屋上蒔花亦良苦。因思離宮與別館，南至九嵕北鄠杜。東西延袤八百里，橋梁褭空七百柱。傷哉好大荒主心，豈識世間蓬篳趣。一邱一壑吾輩事，隨分園池何用許。我今度地山一隅，栽柳栽花已無數。大雖不足小有餘，便可終身爲老圃。
秋暑 姜特立 
吾性仍忍寒，不受秋暑悶。既抱相如渴，復喘平叔汗。疥疾亦相乘，爬搔擾軀幹。平生懶揮箑，况復蚊蚋亂。忽聞隠雷聲，引頸若鵝鸛。雨意竟蕭條，依然坐深爨。安得天公仁，霜令從此換。
中秋追和李方叔詠舞者 姜特立 
樂聲催遍上華裀，回雪光中不見塵。今日山間易惆悵，當筵踏月更何人。
葉仲脩令其子携所作求詩 姜特立 
雅道去已久，挽回良獨難。須求正知見，莫學小波瀾。父子專詩律，風騷逼將壇。如今寄佳句，那復阿蒙看。
秋霽 姜特立 
清秋初過雨，濕葉閃晴暉。數冊文書靜，一庭人事稀。
送枕屏竹爐與劉公達致政道室 姜特立 
不畫椒房百子圖，銷金帳下擁流蘇。聊將鷗鷺滄洲趣，伴送江西古竹爐。
出門 姜特立 
出門誰與游，顧影惻我情。頼有木居士，作伴山中行。
吾家 姜特立 
吾家何處住，一嶂獨成圍。莫遣通樵斧，應嫌減翠微。
畏途 姜特立 
畏途謝排斥，造物遂初志。彼雖快其私，我獨佩嘉惠。愛憎有回牙，恩怨或倒置。得馬豈君福，鑿渠真我利。向使老班行，茲事恐遂廢。三逕幸足樂，一瓢聊自寄。興來或歌呼，客至任醺醉。以此終百年，何用一品貴。猶勝白首歸，流光忽西墜。
趨郡回 姜特立 
老去猶趨府，往來添客愁。丹楓漁舍晚，花麥野田秋。
新居覓竹栽  其一 姜特立 
闢疇事廬井，物色費經營。正擬一廛足，便懷三徑情。吾居恐全俗，君圃有餘清。急欲就佳趣，哦詩乞翠莖。
新居覓竹栽  其二 姜特立 
覓橙曾有句，乞竹可無詩。好輟東南幹，同爲風月期。根豐宜地力，萌達趁春時。他日如相過，清陰滿酒巵。
子陵祠堂後兩崖對起可高百丈或者指爲釣臺 姜特立 
壁立雙臺百丈餘，如何竿綫擲空虛。時人不會先生意，只釣清名不釣魚。
閒賦 姜特立 
樓臺百萬裝成，花木四時羅列。從渠眼底江山，欠我詩中風月。
側金盞 姜特立 
淺淺嬌黄向日開，枝頭斜掛幾金杯。細詳名字并花意，不醉花間不得回。
小橋 姜特立 
小橋橫野澗，物色自孤清。終日相晤語，松聲與水聲。
庭草  其一 姜特立 
一簇牆陰綠正繁，不依朱戶傍雕欄。竹光苔色深相映，只許閒人靜處看。
庭草  其二 姜特立 
幽幽庭下草，悟悅有禪味。君看紅紫場，紛紜亂人意。
繭庵 初營 姜特立 
萬物有終始，吾生如幻泡。辛勤蠶作繭，來往燕成巢。不作虆梩掩，寧須馬革包。劉伶行带鍤，未免達人嘲。
繭庵 落成 姜特立 
繭庵吾自名，所喜以吾息。一絲出巧心，口眼費經畫。無畏亦無累，豐儉隨人力。時時携妻子，杯酒縱酣適。家人獻歌舞，賓友雜嘲劇。此意少人解，此庇無終極。曹瞞西陵前，作伎竟何益。劉伶墳上土，誰與酒澆滴。高堂豈不好，要自非吾宅。王侯與氓隸，萬古一枯腊。自營自落之，詎敢當達識。有酒更頻來，寬作十年客。
六言 姜特立 
康樂尋山伐木，子猷愛竹叩門。我已烟霞痼疾，每逢佳處開樽。
禍福 姜特立 
君子多短拙，動或福隨之。小人最狡獪，往往觸禍機。巧者極人力，拙者無所爲。巧拙不必問，天道自平夷。
秋旱驟雨 姜特立 
滂沱一雨洗清秋，千里郊原旱氣收。急遣奚奴洗觥醆，醒心亭上看溪流。
買烏薪戲題 姜特立 
雨雪冬春無了時，烏薪斷續惱衰羸。偶然買得婆歡喜，且免山翁曉皺眉。
晨起出門 姜特立 
水繞芳堤雲繞山，數椽茅屋住中間。神仙更自足官府，世上誰如此老閒。
山堂鞏先生輓詩三首  其一 姜特立 
源流簡公出，名字魯山宗。避地江之左，驚人易以東。機雲千載裏，歆向一門中。敬止山堂老，才名是至公。
山堂鞏先生輓詩三首  其二 姜特立 
風采儒林虎，波瀾學海鯨。公家五進士，此地半諸生。勾漏丹俄就，中牟政亦成。如何賈太傅，位不至公卿。
山堂鞏先生輓詩三首  其三 姜特立 
綰章南北異，轉首死生分。手澤空遺墨，書籖冷舊芸。行須潘岳誄，碑已蔡邕文。身後無儋石，玄成似子雲。
和元亨出示山扉詩 姜特立 
手自葺柴荆，山扉亦自扃。莫辭蓬篳陋，要護草堂靈。忙爲幽人啟，閒無俗士經。不妨老赤脚，應戶代奴星。
寄方叔 姜特立 
落葉滿滄灣，墜露濕踈柳。幽人曉無事，杖策經林阜。忽焉若有省，懷此山中友。便欲借風翰，翩翩插雙肘。
古風送行陳省元 姜特立 
梅山老人頭雪白，摸索曹劉還認得。平生鹿鹿視餘子，誰是詩中真巨擘。踵門忽得天下士，慕我虛聲遠相覓。袖中磊磈出奇語，和璧隨珠暗相射。對之坐久神氣定，言下分明箭鋒直。傍觀如堵相駭愕，頗復見我有此客。雄篇累日費酬答，但怪筆端飛霹靂。君才自是千里駒，鞭影不摇何待策。古人妙處應自知，悟解多端難指畫。請君更去勘諸方，莫道梅山得消息。
和潘倅新溪七首  其一 姜特立 
山色湖光相接連，千章古木老雲烟。晚來曲港回舟處，如在孤山柳嶼邊。
和潘倅新溪七首  其二 姜特立 
平湖瀲灧带垂楊，綠暗長堤五月凉。綵女移舟蓮浦去，棹歌聲裏水風香。
和潘倅新溪七首  其三 姜特立 
濃淡燕脂千樹開，崇光香霧襲人來。如今不共梅花笑，步繞行吟日幾回。
和潘倅新溪七首  其四 姜特立 
釣月亭邊三兩家，月明無處認蘆花。忽聞鵯鵊相驚起，知有溪禽在淺沙。
和潘倅新溪七首  其五 姜特立 
溪頭風月四時新，機盡還欣烏鳥親。沮溺相逢如借問，報言老子自知津。
和潘倅新溪七首  其六 姜特立 
如君方此富春秋，未可追尋三逕遊。且放子真歸谷口，不應馬援困壺頭。
和潘倅新溪七首  其七 姜特立 
我來久矣了窮通，出處誰能與衆同。此去便須專一壑，人生何必作三公。
蝦蟇 姜特立 
周公灑灰垂典教，爲爾朋徒多取閙。如今大索不相容，省口何如且泥淖。
有感 姜特立 
巍峩厦屋起千間，更作朝廷第一官。幾箇得歸仍得老，可憐一世不曾閒。
歸老 姜特立 
歸老得閒渾可事，最憐白傅更能詩。舞餘歌罷賓朋去，八節灘頭醉卧時。
和虞守釣臺四首  其一 姜特立 
龍衮羊裘孰重輕，當時俱是一書生。相忘道術仍忘勢，超出人間萬古情。
和虞守釣臺四首  其二 姜特立 
七里灘頭歲月增，漢家川谷幾丘陵。祠堂只許玄英配，此後寥寥見未曾。
和虞守釣臺四首  其三 姜特立 
天下清名屬至公，當時四七謾英雄。祠庭千古增輪奐，不見雲臺續畫工。
和虞守釣臺四首  其四 姜特立 
先生蟬蛻出塵埃，萬古聲名一草萊。盡道高風激貪懦，何人到此挽舟回。
胡彥功輓章中間家事少貶遂謝賓客絕饋餉者三十年已而復振 姜特立 
祖風文采秀儒林，父德幽遐玉有音。廷尉何妨謝諸客，鴟夷還復致千金。門前輿馬多英貴，架上圖書浩古今。欲識遺芳傳不朽，伯喈文字在球琳。
贈方叔 姜特立 
世間曠士如君少，天下閒人似我稀。一曠一閒無一事，只應鷗鳥共忘機。
誕日戲作亦可以瑞鷓鴣歌之 姜特立 
梅山誕日簇觥籌，更挾娉婷共勝游。此去只求閒富貴，人生須是老風流。
拄杖 姜特立 
脚力未須扶，時時踏莎逕。愛君如友生，伴我山行興。
門外 姜特立 
門外青山列髻螺，園中花木錦成窠。慚無功業報明主，空占閒居樂事多。
道中小詩呈虞察院 姜特立 
歸路指城隅，城樓出畫圖。水光摇野艇，雲影掠平蕪。祇合山林住，胡爲朝市趨。丘丹不浪出，五字訪姑蘇。
糟蟹呈虞察院  其一 姜特立 
星分井鬼占高躔，瑣細還書食饌編。不作屈原醒到死，却同李白醉登仙。濡涎唧唧生泉眼，閟息陶陶樂甕天。口腹固知能累德，爲渠風味一軒然。
糟蟹呈虞察院  其二 姜特立 
禍成篝火最堪憐，蒯索寒蘆更與編。細剔膏蘇付饞子，却吟醉骨屬詩仙。沉冥併作南柯夢，混沌誰開太極天。聞道將糖尤躁擾，解蒲投甑想騷然。
虞丈以傷物遂再賦  其一 姜特立 
省口須知亦省緣，食經爾雅不勞編。山中且縱無腸子，海上長隨踞殻仙。凡物身中皆有佛，何人性裏獨無天。反騷正得詩人意，讀罷新章爲憮然。
虞丈以傷物遂再賦  其二 姜特立 
古來儒墨本同源，罪福區區不足編。燕饗正須依孔聖，慈悲何必異金仙。靜思有物參元化，俯視含生共一天。梁武漢明俱泥佛，得言失旨豈其然。
出郭 姜特立 
歲暮偶出郭，斜陽带遠村。雪松含臘意，沙水動春痕。
春曉 姜特立 
春來貪起早，春思還繚繞。一語破春愁，黄鸝韵清曉。
有感 姜特立 
六年歸老掩柴扉，今日天涯有所思。山阻雪深無去路，凄凉只詠四愁詩。
菜羹 姜特立 
淺下薑鹽細點油，小甘微苦嫩香浮。是中自有天酥味，說與饞兒只掉頭。
極目亭有懷韓常伯 姜特立 
先生種柳已成圍，柳外孤亭但夕暉。如覺隠侯前日去，不知丁令幾時歸。雲帆夜夜沙頭落，風葉年年城上飛。弔古登臨仰詞伯，苦吟精思入幽微。
追送虞察院 姜特立 
夜半小溪飲，酒深增別情。客隨舟共遠，詩與雪俱清。嚴瀨雲木冷，富春烟水平。故人相憶處，應過鳳凰城。
秋江柳 姜特立 
春暖和烟重，冬寒带雪稀。何如秋浦畔，含思獨依依。
方叔每歲一相訪送行 姜特立 
耐久交情歲月深，今朝何事返家林。北鴻西燕一年別，流水高山千古心。何日從公歌舊曲，無人伴我賦清吟。若爲雲氣從東野，應繞劉岩紫翠岑。
寄方叔 姜特立 
懶過醒心亭，無人作伴行。禽魚皆命侶，松竹亦同聲。只作留時意，那思別後情。連宵懷晤語，心惻未能平。
去燕 姜特立 
去燕忽若失，斷蟬凄復連。不唯觀物化，且以感流年。
曳杖 姜特立 
曳杖度林樾，晴光破衰顔。好鳥忽相鳴，覺我身世閒。身世誰自覺，此妙吾獨觀。正以靜得之，樂哉天地寬。
寄題楊先輩霧隠 姜特立 
猛虎樹摩痒，更爲蟲所蝕。玄熊擲崖木，正坐勇與力。爾豹居其間，而復有二德。既不眩文采，亦知身足惜。衣錦貴尚褧，桐梓惡戕賊。含章大臣體，深居君子識。室以霧隠名，茲士有典則。韜養日以久，何患不輝赫。而况數鉅公，銘詩播金石。只恐難久藏，却爲人所即。
對鏡 姜特立 
少年鑒止水，自喜顔色好。如今對明鏡，但覺增老醜。老醜將奈何，行當就枯朽。古來聖與達，閲世誰長久。仙藥不可求，紅顔復何有。嵇阮真可人，沉冥一杯酒。
題許尚書石刻二首  其一 姜特立 
烏絲玉軸陀尼表，鬭草搴花錦不如。不是向來元祐脚，唐人文字晉人書。
題許尚書石刻二首  其二 姜特立 
先生自是吾所敬，况復曾蒙點化餘。筆妙共推三昧手，尚書安得不中書。
閒吟 姜特立 
老去無心思世事，靜中有業愛閒吟。有時看水看山處，舉世何人會此心。
紅蕉二首  其一 姜特立  太湖
一藂綠鳳尾含烟，徑尺紅英曉更鮮。曾見畫歸丹禁裏，太湖石後粉牆前。
紅蕉二首  其二 姜特立 
品格清虛壓衆芳，何年分種自炎方。直疑剪破紅羅軸，插向綠綃深處藏。
感舊 姜特立 
忽見鶑鶑挾兩雛，因人感舊易欷歔。佳人例屬沙吒利，春去春來能囀無。
送方叔二首  其一 姜特立 
管絃韵勝堪娛客，山水音清好賦詩。底事翩然欲歸去，尊前風月又相思。
送方叔二首  其二 姜特立 
梅山近日風光好，桃葉桃根總可人。自喜暮年多樂事，非君誰與共花茵。
旅懷 姜特立 
寄迹雙溪上，秋聲動遠林。斷雲流影薄，過雁去痕深。舊館生離思，新愁闕寄音。到頭俱夢事，俯默一長吟。
送虞察院 姜特立 
岳牧用詞人，古今誠罕有。君侯東南雋，錦心仍繡口。生從謝脁城，日對敬亭阜。梅翁丈人行，味古若玄酒。君能兼衆作，活法參已久。今茲守雙溪，詩思如河剖。前追東陽侯，近繼南澗叟。璀璨珊瑚鈎，盤屈蛟螭鈕。往來互酬贈，覺我殊穢醜。砂礫投公筐，珠璣落吾手。蘇李隔遥天，王劉同魏圃。風騷難並世，道義况有取。高篇許編綴，泰華儕部婁。不辭附冥鴻，庶以圖不朽。君王愛其才，復易吳門守。韋郎五字句，寂寞今其耦。森㦸尚高門，凝香猶故牖。想當吟哦時，妙思出齏臼。只恐鳳詔催，去作仙班首。載賡清廟頌，千古換星斗。得句勿相忘，時寄山中友。
乙卯中秋月色徹曉喜而有賦呈諸親舊 姜特立 
客來暮靄尚周遮，客坐乾坤見物華。萬里更無雲吐葉，一天唯有桂開花。肅霜青女令先布，專夜嫦娥意太誇。便欲從茲凌汗漫，不知何處上仙槎。
乙卯種牡丹 姜特立 
課僕舁豐壤，辛勤種牡丹。不知從此去，更得幾春看。
山圃 姜特立 
山圃歸來花半空，尊前一別五春風。新松已自高三箠，舊塹還須廣十弓。
效樂天體 姜特立 
田宅不多終是有，園池雖小勝如無。三平二滿人間少，此樂唯應屬老夫。
山中 姜特立 
山中有至樂，靜者得其意。所以入山人，同來不同味。
詩輓樓少陽所生母夫人 姜特立 
繼室侯家古有聞，熒煌還得配樞臣。香嚴童子先成佛，瑣骨仙人後化身。共喜伯仁今有母，何妨小德外無親。向來已悟空乘法，合作西方會上人。
詩悼劉夫人 姜特立 
淑德生從積慶門，父兄隠耀更全真。共推蠟屐亭前女，雅稱玄都觀裏人。鸞鏡菱花千葉冷，蟾宮桂樹一枝新。人生百歲今才半，會有重封賁後身。
閒賦 姜特立 
人生浮脆若風烟，障簏操籌亦可憐。但得樽中長有酒，不須身後更留錢。
賦謝惠醋 姜特立 
送酒古來多曠士，乞醯今世少良鄰。庾郎寒腹便鮭菜，助我儒酸不厭頻。
晚來 姜特立 
晚來山氣冷，松下獨閒行。野鳥聽人語，山靈警杖聲。
立春前有雪 姜特立 
春前一寸雪，春後一犂金。萬里烟瘴息，九農和氣深。
余方悼亡適山圃牡丹芍藥盛開賦長句 姜特立 
白巾對紅艷，哀樂自不同。緬彼古之人，拔去禮法中。親喪至嘔血，悲涕固無從。不哭即飲酒，陶然醉爲鄉。吾愛蒙莊子，鼓盆歌慨慷。吾笑潘河陽，忍淚賦悼亡。自古皆有死，生滅固其常。生也根一氣，死焉歸渺茫。鍾情雖我輩，達節聖所臧。且日飲無何，久久永相忘。
閒吟 姜特立 
富貴懸諸天，禍福人所召。但於平處行，福輕禍亦少。貪夫只競前，而不顧其後。忽焉一失脚，千佛不可捄。
寄方叔 姜特立 
二老論交日，真成百歲期。同行雙野鶴，得意一山雌。病起憐加飯，書來渴寄詩。已添新蠟屐，此興報公知。
思微時寄食山寺 姜特立 
招提憶昔寄孤蹤，曉甑猶塵午未舂。地僻讀書無外事，家貧教子有全功。
出處 姜特立 
草木偃時龍入洞，鳥烏噪處虎行岡。大賢出處須驚俗，伊尹如何五就湯。
賦潘叔玠皆山樓 姜特立 
環滁皆名山，正以醉翁重。翁時方在郡，朱墨猶遮擁。君今建斯樓，再食祠官俸。雅契醉翁心，而無醉翁冗。看山應更真，物物皆浄供。便尋廬霍期，莫作京洛夢。只恐難久閒，移文北山諷。願堅仁者守，用靜以觀動。
次石魚 姜特立 
君不見隴州石魚生地下，中有鰌鯽皆同化。又不見衡湘石魚生山中，魚身鱗鬣俱如畫。世間何獨此石爲魚形，石蛇石蟹皆如生。蝦蟇口吻酷肖似，螬蠐蠕動幾能行。悠悠荒怪不可考，吾意造物初無情。陰陽融結亦偶爾，俗智詎可窺杳冥。葉君得此不足惜，君自川嶽儲英靈。來春禹浪忽變化，頭角天上看崢嶸。此時回首視此石，棄置殆與砂礫并。
有感 姜特立 
少年如曉行，志意多閒佚。老如夜還家，行李自迫怵。向來輕寸陰，此去惜餘日。已往不可追，未來嗟莫失。昔人秉燭游，不爲杯中物。
縱目 姜特立 
縱目郊原亂絮飛，好風嬌葉弄天機。白灘半露溪新瘦，綠樹初圓山正肥。
和王粹中 姜特立 
昔年曾踏軟紅塵，回首修門七換春。官職不多還不欠，交情無舊亦無新。有花日日招嘉客，問字時時接近鄰。且願梅山新秫熟，許君長作醉歸人。
王君玉輓章其子遷其母同穴  其一 姜特立 
昔與先夫子，親如老弟兄。君能敬父執，我亦感交情。放意杯中物，無心世上名。佳城今夜月，應伴酒旗明。
王君玉輓章其子遷其母同穴  其二 姜特立 
伉儷存亡隔，孤墳一驛西。忽驚雙劍合，無復隻鸞棲。路接先塋近，雲藏塔岫低。歸乎了無憾，送騎滿山蹊。
鞏大監輓詩 姜特立 
列國名卿號衆多，山堂族望最巍峩。魏宮賓客推公幹，交趾威名畏伏波。老去一麾供坎壈，歸來三逕足婆娑。從今詩酒交朋少，悵望新阡淚若何。
悼亡 姜特立 
安仁愁思怯春寒，捫淚題詩睫未乾。雙燕歸來如訪舊，不知吾已是孤鸞。
蟬 姜特立 
自下高升木杪間，風爲呼吸露爲餐。雖云强聒人憎惡，也勝低頭推糞丸。
長句贈弟邦達主簿 姜特立 
有弟辭我去，明日隔風烟。茭青嶺頭雲，憶別二十年。上有古峯巒，下有深澗川。我昔去家時，過此涕淚漣。汝今復經行，豈不念鴒原。人生皆有別，此別有何言。我年七十四，去日箭脫弦。汝雖後十年，鬢髮已蒼然。世味只如此，恩義以爲先。會少別良多，杯酒且留連。何以壽卯君，贈之新詩篇。
有客 姜特立 
有客訪山間，愁襟一笑寬。青燈親軟語，薄酒緩清歡。
十月 姜特立 
十月氣候變，園林霜葉黄。餘糧栖下畝，宿靄罩寒塘。
和虞守感秋二首  其一 姜特立 
莫憶鱸魚美，吳天浪正浮。只應歸夢到，千頃荻花秋。
和虞守感秋二首  其二 姜特立 
家音何用寄，郵置有沉浮。旦夕天邊去，書來一雁秋。
送方叔 姜特立 
九日相携上翠微，安仁悼內不勝悲。琴中只弄無絃曲，歌裏聊陳鼓缶辭。來歲須爲湯䴵約，今朝空過菊花時。君家兄弟如相問，爲報頤間已素絲。
亡婦小祥將至 姜特立 
老來遽有閨中戚，歲月飛騰奈爾何。八十耄齡能有幾，九三大耋可無歌。祥琴合御吾非激，朞樂如聽玷可磨。春到有花須痛飲，莫傷歲暮更蹉跎。
和楊誠齋題梅山詩卷  其一 姜特立 
洋洋海內服詩聲，手决雲章萬象明。千仞覽輝丹穴鳳，三春刷羽上林鶑。蕢桴土皷有遺韵，牛鬼蛇神無遁情。才大渺瀰如碧海，蹄涔那敢鬭澄泓。
和楊誠齋題梅山詩卷  其二 姜特立 
接武東朝集鳳鸞，相如亦預賦梁園。仆旗我合堅詩壁，授鉞君當坐將壇。妙似春風薰草木，深於元氣入脾肝。宮牆數仞難窺測，一點曾容豹管看。
余年六十始入侍禁庭數月又直春宮 姜特立 
新年出小刼，今日直儲宮。天道周必復，物情窮則通。春叢無寒榮，秋畬得晚豐。勿悲夕陽句，猶勝吾家翁。
讀杜子美集 姜特立 
巴蜀勞重往，荆湘無定居。宦情常造次，行橐屢空虛。宮闕烟塵外，江村盜賊餘。弟兄蹤跡斷，妻子信音疎。生理那堪說，窮愁自掃除。千篇比金玉，萬卷是菑畬。軒輊齊梁後，憑陵漢魏初。嚴公俄旅襯，岳土亦烟墟。一世惟漂泊，平生可歎歔。高名天所靳，此理復何如。
懷故友楊方叔 姜特立 
游戲人間世，清虛物外緣。皇家雖結網，空谷竟遺賢。無恨堪懸劍，傷心有斷絃。今年湯餠約，爲爾一凄然。
漁舍新成 姜特立 
旋規漁舍傍溪山，山轉溪迴翠竹間。閒看羽觴行詰曲，戲拈竿綫弄潺湲。浮家不入分風浦，歸棹休尋落照灣。謾說五湖烟浪好，幾人險處得心閒。
山中 姜特立 
籬畔黄花翠竹，雨後青山白雲。此是山中活計，莫教俗士知聞。
秋來喜雨 姜特立 
西風吹雨洗林廬，夜深凉氣生庭除。呼童爲我掃籧篨，便欲拂拭紅氍毹。冠巾三肅傅頭顱，絺綌輕利體不濡。似覺禮法由吾徒，寢甘食美增腹腴。牀頭有酒不用沽，更煩黄菊催紅萸。一秋辦取三百壺，二三佳友不可無。
寄汪尚書 姜特立 
五十年間歎闊疎，相忘兩地復江湖。書來筆底驚强健，詩去吟邊想步趨。好對青山看歌舞，莫嫌紅粉笑髭鬚。鳳毛已有哦松韻，尚記金華舊範模。
甲辰歲以詩一編進孝宗聖語且許其清新驟蒙擢用暇日感孟襄陽事聊賦數語 姜特立 
襄陽孟浩然，牀下謁至尊。一語不合意，放還歸里門。我詩雖不工，騎馬入帝閽。飽暖自茲始，永懷明主恩。
劉公達覓酒 姜特立 
作詩覓酒真豪士，况是今年富酒材。豈有豪詩不豪酒，請君須飲及時盃。
初夏 姜特立 
松花金粉落，荷葉翠鈿浮。啼鵙千山暮，一年春事休。
喜仲春有閏 姜特立 
仲春閏月天氣佳，天豈有意遲羣葩。天公正爲老人設，剩添一月延韶華。今春計日百二十，不比嚴霜烈日空增加。良辰好景不易得，此日詎可容易過。漢家天子賜甲子，所見殆可兒童誇。直須爛醉答造物，秉燭列炬驚林鴉。
王思叔惠巨竹一竿 姜特立 
清晨剪送碧琅玕，想見軒窗六月寒。便欲持將釣東海，未知何處可投竿。
齒脫 姜特立 
髮白壯志凋，齒豁生意少。寒暑幾八旬，咀噍歲月久。請君視追蠡，血氣豈長好。吾祖仕進初，兩齒僅能有。此翁不即人，乃爲人所取。退之太崛强，方誇膾鯨手。畢竟將何如，人生不堪老。
雪後雙溪城外 姜特立 
雪消閒出郭，騎馬踏山橋。池響冰澌落，泥融雁齒消。
詠閒 姜特立 
一年閒有十年功，十歲如將百歲同。此去得閒猶未已，向前日月盡壺中。
病後負暄 姜特立 
陽和被四體，覺我病骨輕。血氣相貫輸，浩浩梨棗生。以我身中離，交會丙與丁。陰盡命自長，何必求丹經。
水仙 姜特立 
六出玉槃金屈巵，青瑶叢裏出花枝。清香自信高羣品，故與江梅相並時。
移瑞香 姜特立 
少年無酒答羣葩，投老逢春鬢已華。今日對花無意思，花應憐我我憐花。
飲酒 姜特立 
平生嗜酒不耽酒，不愛深斟愛淺斟。嵇阮詎能知此味，可憐一世只醺沈。
偶成 姜特立 
膩白夭紅漸滿枝，倡條冶葉競紛披。化工只解呈新巧，惱殺衰翁都不知。
澗上 姜特立 
晴蜻舞幽澗，水鵲立枯槎。予亦坐烟壑，有生俱有涯。
春晚戲題 姜特立 
歲月飛騰不可回，紅顔去盡老相催。自憐皺面無光彩，頼得春風爲熨開。
尋春 姜特立 
選勝尋春莫預期，風和日暖即佳時。行庖草草何妨事，明日陰晴特未知。
庚申春再得奉祠 姜特立 
香火緣深宦意灰，十年蕭散卧蒿萊。龐公從此不入市，只與漁樵相往來。
老衰畏寒晨起婢輩熾炭紅焰滿室身心俱泰喜而有賦 姜特立 
嚴晨一爐火，愛重如兼金。既已暖我軀，且復豫我心。因思孟東野，曲身長苦吟。何如貴公子，得意椒房深。
香菌出括蒼山谷中其味香滑絕妙昔嘗欲獻之壽康終不敢也 姜特立 
薰蒸應地德，香滑異園蔬。天花非爾倫，金芝恐其餘。雅宜齋庖薦，不受羊羹污。將欲獻天子，誰爲達區區。
夜飲 姜特立 
風高霜挾月，酒暖夜生春。一曲清歌罷，華胥有醉人。
幽事 姜特立 
幽事春來早，晨興即啟閽。掃梁延燕子，插楥護龍孫。數日招賓友，先期辦酒尊。淋漓衣袖濕，不管漬春痕。
諸葛孔明 姜特立 
臨發漢中時，精誠見表辭。此心誰盡了，死後有天知。
二月有霜海棠頗瘁 姜特立 
青春淑景忽飛霜，餘烈猶能到海棠。中山靖王孺子妾，尚書門下主謳娘。
初夏 姜特立 
催成新夏荷浮翠，送盡餘春柳褪綿。正是清和好時節，嫩柯嬌葉媚晴天。
王思叔惠象牙筍 姜特立 
魚煮船頭筍煮園，一時風味最甘鮮。君家象齒先春發，爲我携鉏斸翠烟。
晚春 姜特立 
品物趨時慰寂寥，靜觀玄化自超遥。鸚因求友偏饒舌，柳爲含綿嬾折腰。
適齋先生續樂天達哉行因繼其後詩雖不工聊抒鄙意而已 姜特立 
樂天吾所敬，掛冠方一年。家事能幾何，處置有後先。始賣南坊園，次賣東郭田。末乃貨其廬，緡錢可三千。不爲子孫計，冀可了目前。嗚呼古之人，未易相比肩。顔子附郭外，不聞鬻其阡。淵明松菊逕，仲蔚蓬萊間。闕一尚不可，而况盡棄捐。先生果何心，達者未必然。適齋賢主人，歸卧甬水邊。家中無留貿，饑食困即眠。不可學其可，已省區中緣。嗟哉我何人，愛慕此二賢。素貧乏常産，晚有屋數椽。聖君不忍棄，未許車高懸。月散官中粟，不蓄俸餘錢。性復喜賓客，日日羅槃筵。萬事不掛眼，尚爲詩所纏。山上列花木，山下疏清泉。終日自逍遥，濠上樂亦全。起予者誰歟，三誦達哉篇。
雲岑 姜特立 
雲岑抱秋陰，水木起夜色。原野漸蕭條，田禾捲阡陌。
閒吟 姜特立 
天公靳惜是虛名，怪我吟詩筆不停。莫把文章覷天巧，只將渾沌養餘齡。
偶賦 姜特立 
不織不耕日，無憂無惱身。曠哉天地德，養此最閒人。
野坐 姜特立 
野坐花飛片，溪行水漲痕。山中閒日月，世上別乾坤。
不貪 姜特立 
人間五福少，世事罕兼全。將此不貪寶，延予有限年。
偶至郡城 姜特立 
老矣息奔走，胡爲此登途。行李雖草草，客懷亦舒舒。傾我壺中釀，閲我袖間書。在家故云好，愛此暫時娛。
無客 姜特立 
無客意不佳，獨飲有何好。雖非甕下豪，亦匪澤中槁。百年會有極，正要舒懷抱。不賦獨酌謠，相期醉鄉老。
冬夜不寐 姜特立 
宵柝迢迢警睡魔，靜思甘分老林坡。忍胞只有嵇康嬾，扣角曾無甯戚歌。不起妄心思世事，只將閒意養天和。時人休說長生術，學著長生事轉多。
因赴郡會入城 姜特立 
十年林下自由身，已放嚴光作外臣。終日奔馳非我意，有時嚅囁失天真。龐公不合來城府，梅福如何走市塵。策蹇明朝且歸去，故山猿鶴自相親。
賀王季發提舉掛冠 姜特立 
明主尚書識履聲，君持閩節復儀形。八年可仕不謀祿，七秩及時斯引經。肯把清名誇薄俗，只將厚德養脩齡。新詩祖送三千首，疏傅當時得寧馨。
次洪監簿惠詩韻五首  其一 姜特立 
相逢可恨十年遲，鍼芥相投更不疑。從此詩筒數來往，不須千里寄相思。
次洪監簿惠詩韻五首  其二 姜特立 
新詩三復用功深，始信今人有古心。鬭葉儷花兒輩事，唱高廟瑟有遺音。
次洪監簿惠詩韻五首  其三 姜特立 
自古詩人失意多，偶然歲晚慰蹉跎。如今世味都如蠟，水際林間自日哦。
次洪監簿惠詩韻五首  其四 姜特立 
三洪文字照乾坤，小謝風流筆力存。悟解向人難舉似，見花微笑自忘言。
次洪監簿惠詩韻五首  其五 姜特立 
莫嗟官路昧通津，舉世滔滔豈識真。早晚青雲如直上，正須文字爲藩身。
幽事 姜特立 
日日營幽事，時時有好懷。雨園殘竹粉，風砌落松釵。伴蜨行花逕，聽蛙傍水涯。窮通了無謂，不必更安排。
觀插秧 姜特立 
插秧如插針，瑣細亦良苦。分徒一夫積，終畝衆力舉。曾不旬日間，綠遍天涯土。周家重開國，幸勿輕農圃。
悼亡 姜特立 
平生起居處，杳杳復冥冥。人遠迹亦沈，邈焉居者情。以此觀世間，無物可留意。有如空中雲，東西適相值。雲收天宇開，虛空了無事。
晨起信筆 姜特立 
姜子胸中有至樂，青山白雲也不惡。不求作佛不求仙，却笑時人用心錯。樂天兜率墮渺茫，徐福神山更遼邈。丈夫天地要同流，俯仰隨化吾何求。太虛爲體隘九州，不須更述逍遥遊。
子陵瀨 姜特立 
不爲故人出，出則將如何。交道古難終，豈唯畏虞羅。蕭何豐沛舊，未免投金科。先生誠高哉，無媿紫芝歌。
雅志小飲適寬仲送相州法醖并竹萌同至 姜特立  喜悦 爱国 宴饮
相州晝錦堂厨醖，衛國淇川岸竹萌。二物煩君走分餉，時哉乘興倒瑶觥。
晚晴 姜特立 
草木肥梅雨，江山快晚晴。芳塘荷芰發，香泛葛衣輕。
齒將脫齟齬牴牾時或隠痛戲成 姜特立 
摇齒不可仗，反側如小人。王陵雖少戇，信越終難馴。魯衛固小弱，秦晉依强鄰。更託輔車勢，庶以活吾身。
讀范文正公上執政書靖康之禍正以人不知兵 姜特立 
經籍盡焚秦室亂，孫吳有禁本朝危。聖賢文字初何罪，羣小盈庭事可悲。
白髭 姜特立 
檢校精神日向衰，羲和促轡過如飛。白髭可是長無頼，換我紅顔不放歸。
贈湯仲輝郊居 姜特立 
木橋橫野水，竹逕踏晴沙。桑苧交陰處，中藏隠士家。
東坡除夜三十九遂引樂天行年三十九歲暮日斜時之句賦詩余亦於生朝有感 姜特立 
昔人三十九，已歎日斜時。吾今七十六，屈指一倍之。豈唯桑榆晚，正自入崦嵫。灰中炭暗盡，豈不心自知。且飲生朝酒，更賦梅山詩。
野步 姜特立 
倚杖立江干，丹楓疊嶂寒。何人三昧手，畫我看秋山。
動植 姜特立 
動植湊東風，天機各自濃。花粘蜂股重，絮戀柳腰慵。
雪晴 姜特立 
六出弄陰機，新晴閃夕暉。餘寒隨雁去，殘雪带春歸。
葉叔佐妻輓詩 姜特立 
元是毗耶女，來嬪居士家。一門函佛界，三子摘天葩。積累千金富，追迎百兩車。合書賢婦傳，遺像儼笄珈。
閒興 姜特立 
天氣正清和，人情物意嘉。綠樹蔭屋角，微風起簷牙。挾書仲舒園，種菊淵明家。逍遥無一事，遠志凌青霞。
再贈湯仲輝 姜特立 
肥遯元無悶，躬耕亦自娛。曲肱安陋巷，愛爾亦顔徒。
詠蠶 姜特立 
㒩㒩屢神化，宛宛始成室。生從五泰初，事至三起畢。利物先遭烹，謀身自無術。衣被遍四方，丘山計端疋。豈知驕奢主，結綺縱游逸。剪綵滿園林，光輝豔風日。理宜得敗亡，此道天所疾。禮經重親蠶，一縷知自出。大禹惡衣服，仁儉由聖質。我本生田家，蠶織嘗究悉。初不恥縕袍，一煖志願訖。